Kim Behnke (FRI), 2000-11-09:
Uanset hvem der foretager opgørelserne, om det er OECD, om det er EU, eller om det er hjemlige organer, er det en kendsgerning, at når det gælder etableringen af nye virksomheder, så halter vi bagefter i Danmark.
Men ikke alene halter vi bagefter med etablering af nye virksomheder.
Det er også sådan, at når der så bliver etableret nye virksomheder, vælger folk typisk at starte i selskabsform; det kan f.eks. være som et anpartsselskab, som så måske senere bliver til et aktieselskab.
Og ser vi på erhvervsstrukturen i Danmark, bliver der flere og flere, der er organiserede i selskabsform.
Det synes vi er en trist udvikling.
Det er en trist udvikling, at selvejet langsomt, men sikkert bliver udfaset i Danmark, for det at eje sin egen virksomhed er et meget vigtigt fundament for et samfund som det danske. De folk, der efterhånden sidder i Dansk Industri, Dansk Arbejdsgiverforening og Håndværksrådet osv., er ikke selvejere.
De er lønmodtagere.
De kalder sig godt nok på visitkortet for direktører osv., der repræsenterer
virksomhederne, men det er jo lønmodtagere.
Selve den kultur, som det danske samfund bygger på, nemlig at man selv ejer sin virksomhed, uanset om det har været inden for landbrug, håndværk, industri, fiskeri osv., er efter vores mening ved at uddø, og det er Folketingets ansvar ene og alene.
Ikke bare skal man skrabe nogle penge sammen, så man har
et fundament til at starte på, man skal også hæfte med hele sin personlige formue, man skal hæfte med alt, hvad man ejer og har, med sit hus, hvis man sådan et, med anden fast ejendom, og ofte skal ægtefællen fra sin lønindkomst ved siden af spæde til for overhovedet at få det til at hænge sammen. Og hvis man er så heldig, at det lykkes, hvis man er så heldig, at virksomheden bliver til noget og dermed er gavnlig for det danske samfund, så skal jeg love for, at Folketinget kommer med fluesmækkeren og sørger for, at mest muligt bliver skrabet i statskassen.
Det synes vi er en meget, meget kedelig udvikling, Andre ordførere har nævnt IT-industrien og bevares, det er da imponerende at se, hvordan det går, men man skal bestemt ikke bruge IT-industrien som en sovepude eller undskyldning for ikke at foretage sig noget, for dér, hvor behovet for alvor er, er ved etableringen af små håndværksvirksomheder, etableringen af små selvstændige industrivirksomheder.
De virksomheder er nemlig også nogle af de allerflinkeste til at tage lærlinge ind, det er nogle af de allerflinkeste til at tage og løfte ude i lokalsamfundet, hvorimod en stor koncern, der drives fra et aktieselskab i udlandet osv., ikke har nær det samme lokale engagement.
Derfor bør Folketinget gøre alt, hvad vi kan, for at fremme selvejet i Danmark, og hvis det, der skal til, er, at vi får nogle lempelige regler, så man kan sætte nogle penge til side, så man har en egenkapital at starte på,
Der er i det hele taget brug for at få set på de regler.
I øjeblikket ligger der omkring 2,7 mia. kr. passivt i det danske samfund.
Det er penge, der er sat til side på etableringskonti.
Vi har lempet reglerne lidt; for et par år siden blev det tilladt ikke bare at have pengene stående på en flad bankkonto til en ottendedel pct., nu må man også sætte pengene i obligationer for at få dem forrentet lidt bedre.
Derfor vil jeg opfordre forslagsstillerne til, at der kommer et sjette punkt ind, som betyder, at man kan aktivere de mere end 2,5 mia. kr., som i øjeblikket ligger passivt, sådan at én, der måske har opgivet drømmen om at starte egen virksomhed, uden at få et skattesmæk kunne lade de penge indgå i en andens etableringsprojekt. Det kan man ikke i dag, uden at det er skatteministeren, der skummer fløden i et sådant omfang, så folk afstår fra at hjælpe hinden med at starte virksomheder.
Så en opfordring til Venstre og De Konservative om, at der bliver indføjet et sjette punkt.
Den seneste opgørelse, jeg har set, peger i retning af, at der ligger 2,7 mia. kr. uvirksomt hen, som vi på den måde kunne gøre aktive i forhold til at få startet egne virksomheder.
Så om ikke fuld opbakning til forslaget i den form, det foreligger, så i hvert fald ét hundrede procent opbakning fra Frihed 2000 til, at vi gør alt, hvad vi kan for at fremme selveje i dansk erhvervsliv.